FODBOLD Mod slutningen af pokalopgøret mellem Fremad Amager og FC Midtjylland i aftes valgte dommer Benjamin Willaume-Jantzen at afbryde kampen på grund af racistiske tilråb og abelyde fra nogle tilskuere rettet mod FC Midtjyllands mørke spillere.

Dommeren orienterede klubfolk om problemet og fik dem til at bede stadionspeakeren om at bringe meddelelsen ud til tilskuerne om at få det stoppet øjeblikkeligt. Først derefter fortsatte spillet.

Den håndtering får ros fra Spillerforeningens direktør, Mads Øland.

- Det er rigtigt fint, at dommer Benjamin Willaume-Jantzen fulgte reglerne om racisme i pokalkampen mellem Fremad Amager og FC Midtjylland og stoppede kampen, indtil der kom en melding i højttalerne til tilskuerne. Det er til gengæld dybt trist, at det var nødvendigt for dommeren at gøre det. Det understreger, at vi fra spillersiden må blive ved, indtil alle forstår det: Racistiske tilråb og abelyde er totalt uacceptabel opførsel, og den slags hører ikke hjemme i vores sport - eller nogen andre steder, siger Mads Øland til Spillerforeningens hjemmeside.

- Min oplevelse som spillernes repræsentant i både Spillerforeningen og FIFPRO er, at spillerne både i Danmark og internationalt står sammen i kampen mod racisme, men vi skal have alle instanser i fodbold med. Når dommerne nu følger de udmærkede regler, så er der håb forude. Så kommer der øjeblikkelig konsekvens i kampene. Racisme er så vigtigt et emne, at det skal tages dybt alvorligt af alle aktører: Spillere, klubber, fans, dommere og af nationale og internationale forbund, siger Mads Øland.

- Jeg sidder som repræsentant for spillerne ofte til møder sammen med verdens øverste fodboldledere i eksempelvis »FIFA Football Stakeholders Committee« og i »UEFA Professional Football Strategy Council«, og på papiret er alle enige med os fra spillersiden i, at racisme skal sparkes ud af fodbold. Men de udmærkede regler skal også udføres i praksis - som dommeren gjorde i Sundby Idrætspark, siger Øland.